Meirihluti svissneskra kjósenda lýsti í gær stuðningi við lagasetningu og aðgerðir ríkisstjórnarinnar til að hefta útbreiðslu COVID-19 í landinu. Efnt var til þjóðaratkvæðagreiðslu um löggjöf sem meðal annars heimilar stjórnvöldum að meina fólki aðgang að ýmsum viðburðum þar sem margir koma saman nema það sé fullbólusett, hafi fengið sjúkdóminn og náð sér eða geti framvísað nýju, neikvæðu covid-prófi.
Útgönguspár bentu til þess að vel yfir sextíu prósent kjósenda hefðu samþykkt löggjöfina og niðurstöður í 16 af 26 kantónum landsins sýndu 61,9 prósenta stuðning við hana. Kjörsókn var um 64 prósent. Auk þess að heimila margs konar sóttvarnaaðgerðir kveða lögin á um heimildir til hárra fjárveitinga til fyrirtækja og starfsfólks þeirra, sem orðið hafa fyrir búsifjum í heimsfaraldrinum.
Smitum hefur fjölgað mikið og hratt í Sviss að undanförnu, eins og í svo mörgum Evrópuríkjum. Á þriðjudag vöruðu heilbrigðisyfirvöld við því að fimmta bylgjan væri að skella á landinu. Þá var meðalfjöldi nýrra smita 5.200 á dag, sem er fimmfalt meira en áður. Andstæðingar löggjafarinnar höfðu sig mjög í frammi í aðdraganda þjóðaratkvæðagreiðslunnar og nokkrum sinnum sló í brýnu milli þeirra og lögreglu, sem beitti hvoru tveggja táragasi og gúmmíhúðuðum stálkúlum. Michelle Cailler, Mísséll Kallíé, talskona samtaka sem kalla sig Vini stjórnarskrárinnar, sagði það einstaklega hættulegt lýðræðinu að fela ríkisstjórninni jafn víðtækar valdheimildir og felast í löggjöfinni.